คลังปลื้มรสก.ส่งรายได้เกินเป้า6,928ล้านบาท
สคร.เปิดเผยตัวเลขการส่งรายได้ของรัฐวิสาหกิจรอบ 11 เดือนเกินเป้า 6,928 ล้านบาท มั่นใจส่งผลดีนำไปสร้างโครงการถไฟความเร็วสูง
14 ก.ย. 2553

สคร.เปิดเผยตัวเลขการส่งรายได้ของรัฐวิสาหกิจรอบ 11 เดือนเกินเป้า 6,928 ล้านบาท มั่นใจส่งผลดีนำไปสร้างโครงการถไฟความเร็วสูง
นายกุลิศ สมบัติศิริ ที่ปรึกษาด้านพัฒนารัฐวิสาหกิจ สำนักงานคณะกรรมการ นโยบายรัฐวิสาหกิจ (สคร.) เปิดเผยว่า รายได้นำส่งแผ่นดินประจำเดือนส.ค. 2553 มีจำนวน 9,028 ล้านบาท สูงกว่าที่ประมาณการไว้ถึง 6,180 ล้านบาท หรือ 217% บาท ประกอบด้วยเงินรายได้นำส่งจากรัฐวิสาหกิจจำนวน 6 แห่ง เป็นเงิน 9,028 ล้านบาท 
ในเดือนส.ค.นี้ รัฐวิสาหกิจที่นำส่งรายได้สูงสุด 3 อันดับแรก ได้แก่ บริษัท ทีโอที จำกัด (มหาชน) ซึ่งมีรายได้จากค่าธรรมเนียมบริการสื่อสาร จำนวน 6,015 ล้านบาท บริษัท กสท โทรคมนาคม จำกัด (มหาชน) มีรายได้จากค่าธรรมเนียมบริการสื่อสาร จำนวน 1,267 ล้านบาท และ สำนักงานสลากกินแบ่งรัฐบาล มีรายได้จากการจำหน่ายสลากฯ จำนวน 1,120 ล้านบาท
สำหรับรายได้นำส่งสะสม ตั้งแต่เดือนต.ค. 2552 ถึงเดือนส.ค. 2553 สูงกว่าประมาณการ 6,928 ล้านบาท จากเดิมที่ประมาณการไว้ 7.52 หมื่นล้านบาท 
นายกุลิศ กล่าวว่า การเก็บรายได้เข้ารัฐที่สูงกว่าเป้าหมายอย่างต่อเนื่อง ทำให้สคร.เชื่อมั่นในผลการดำเนินงานของรัฐวิสาหกิจ ว่าจะสามารถช่วยขับเคลื่อนเศรษฐกิจของประเทศให้ก้าวหน้า ด้วยการนำรายได้ส่วนหนึ่งไปใช้พัฒนาและลงทุนในโครงการใหม่ๆ ของประเทศที่กำลังจะเกิดขึ้น อาทิ โครงการรถไฟความเร็วสูง การพัฒนาโครงสร้างพื้นฐานของระบบการสื่อสารโทรคมนาคม เพื่อให้ตอบสนองความต้องการใช้งานของประชาชนต่อไป